
Text rozhodnutia
Súd: Krajský súd Košice Spisová značka: 6S/144/2015 Identifikačné číslo súdneho spisu: 7015201363 Dátum vydania rozhodnutia: 04. 01. 2016 Meno a priezvisko sudcu, VSÚ: JUDr. Jozef Kuruc ECLI: ECLI:SK:KSKE:2016:7015201363.1 Uznesenie Krajský súd v Košiciach v právnej veci žalobcu Národná diaľničná spoločnosť, a.s., Mlynské Nivy 45, Bratislava, proti žalovanému Národnému inšpektorátu práce, Masarykova 10, Košice, o preskúmanie rozhodnutia žalovaného č. OPS/BEZ/2015/3243, O-402/2015 zo dňa 09.10.2015, takto r o z h o d o l : P o s t u p u j e vec Krajskému súdu v Bratislave. o d ô v o d n e n i e : Žalobou zo dňa 26.11.2015 podanou na poštovú prepravu dňa 02.12.2015sa žalobca domáhal zrušenia rozhodnutia žalovaného č. OPS/BEZ/2015/3243, O-402/2015 zo dňa 09.10.2015, ktorým žalovaný zamietol odvolanie žalobcu a potvrdil rozhodnutie Inšpektorátu práce Košice č. 282/14/NR/G zo dňa 09.07.2015 o uložení pokuty žalobcovi podľa § 19 ods.1 písm.a/ zákona č. 125/2006 Z.z. o inšpekcii práce vo výške 10.000,- eur za porušenie § 2 ods.1 písm.a/, bod 3 zákona o inšpekcii práce. Podľa § 246a ods.1 O.s.p. miestne príslušným súdom na konanie podľa piatej časti O.s.p. je súd, ktorého v obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánov s pôsobnosťou pre celé územie SR, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Národný inšpektorát práce (§ 5 zákona č. 125/2006 Z.z.) je orgánom štátnej správy s pôsobnosťou pre celé územie SR. Preto v zmysle § 246a ods.1 veta druhá O.s.p. miestne príslušným krajským súdom na preskúmanie jeho rozhodnutia je krajský súd, v obvode ktorého je všeobecný súd navrhovateľa. Všeobecným súdom navrhovateľa je Obvodný súd Bratislava II., ktorý sa nachádza v obvode Krajského súdu v Bratislave. Preto miestne príslušným krajským súdom na preskúmanie žalobou napadnutého rozhodnutia žalovaného je Krajský súd v Bratislave. Z uvedeného dôvodu preto predseda senátu podľa § 250d ods.2 O.s.p. postúpil vec miestne príslušnému Krajskému súdu v Bratislave na ďalšie konanie. Poučenie: Proti tomuto uzneseniu opravný prostriedok nie je prípustný (§ 246c ods.1 veta druhá, § 250d ods.2 O.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7015201363.1 (dáta aktuálne k 14. 11. 2026). Záväzné je znenie zverejnené súdom.




